Kilvoituksen tulos
Tappioita tuottaneista nuoruustaisteluista
 sain sairaaks lyötyyn sieluuni
 vain iskuntunnon herkän.

 Toukokuuni tuoksuvista lemmen seppelpuista
 vain tohdin taittaa rintaani
 laitimmaisen kerkän.

 Kohtaloni kiroista jos milloin tahdoin päästä,
 löi irvistävä Iso Kiero
 lukkoon onnen uksen.

 Täytyi vihdoin tajuta: ei elo mua säästä –
 ma pakkohinnoin lunastaa
 saan joka kokemuksen.

 Riistanajoon rampana kuin koira takkukarva
 nyt aavistan vain, että kaiken
 kilvoituksen tulos

 sama on kuin koirankin: vanhaa sietää harva,
 pian isäntänsä pöydän alta
 potkitaan se ulos!